"Id-diskors proprju jitqies bħala awtentiku" Kull sena jkun hemm nirien devastanti fil-foresti fl-Ewropa, li jeqirdu eluf ta' ettari ta' foresti. Għalkemm il-pajjiżi tan-Nofsinhar tal-Ewropa jinsabu f'riskju ogħla, l-ebda pajjiż Ewropew ma huwa eżentat minn dan ir-riskju. Meta nar f'foresta jkun kbir wisq għal pajjiż biex jitfih waħdu, il-Mekkaniżmu tal-Protezzjoni Ċivili tal-Unjoni Ewropea jista' jiġi attivat fuq talba biex jiġi żgurat rispons koordinat. Reazzjoni koordinata u konġunta Meta jinqabżu l-kapaċitajiet nazzjonali biex jingħata rispons għal nirien fil-foresti, il-pajjiżi Ewropej ta' spiss juru solidarjetà billi jibagħtu għajnuna fl-għamla ta' ajruplani li jitfgħu l-ilma mill-ajru, ħelikopters, tagħmir għat-tifi tan-nar u persunal. Hemm metodu strutturat kif dan isir fil-livell Ewropew. Iċ-Ċentru ta' Koordinazzjoni għal Rispons ta' Emerġenza (Emergency Response Coordination Centre, ERCC) huwa ċ-ċentru ta' rispons ta' emerġenza tal-Kummissjoni Ewropea. Mal-attivazzjoni tal-Mekkaniżmu tal-Unjoni Ewropea għall-Protezzjoni Ċivili minn pajjiż affettwat, l-ERCC jikkoordina l-assistenza fil-livell Ewropew u jiżgura li l-għajnuna pprovduta tkun effiċjenti u effettiva. B'hekk, il-Kummissjoni tal-UE tiffaċilita u tikkofinanzja l-assistenza mogħtija liż-żona milquta. Nindirizzaw in-nirien fil-foresti – theddida li dejjem qiegħda tikber F'dawn l-aħħar snin kien hemm għadd kbir ta' nirien li laqtu lill-Istati Membri tal-Unjoni Ewropea. Intilfu mijiet ta' ħajjiet u ġew irreġistrati biljuni ta' euro f'danni. Fl-2017, il-Mekkaniżmu ġie attivat 18-il darba għal emerġenzi ta' nirien fil-foresti fl-Ewropa. Il-Portugall, l-Italja, il-Montenegro, Franza, u l-Albanija kollha rċevew assistenza permezz tal-Mekkaniżmu biex jirrispondu għal nirien fil-foresti. Wara talba mill-gvern taċ-Ċilì, ġie attivat ukoll il-Mekkaniżmu tal-UE għall-Protezzjoni Ċivili. Dan ippermetta lill-UE tgħin liċ-Ċili fil-ġlieda kontra l-agħar nirien fil-foresti fl-istorja tagħha permezz ta' appoġġ mill-Portugall, Spanja, u Franza, flimkien ma' tim tal-Protezzjoni Ċivili tal-UE ta' disa' esperti. Fl-2018, il-Mekkaniżmu ġie attivat ħames darbiet għal nirien fil-foresti fl-Ewropa – darbtejn għall-Iżvezja u darba għall-Portugall, il-Greċja u l-Latvja. Kumplessivament, ir-rispons tal-UE kien jinkludi 15-il ajruplan, sitt ħelikopters, 'il fuq minn 400 ħaddiem tat-tifi tan-nar u ekwipaġġ, u 69 vettura. Is-servizz tal-immappjar bis-satellita tas-Servizz tal-Immaniġġar tal-Emerġenzi Copernicus tal-UE ġie attivat ukoll ripetutament b'rispons għall-emerġenzi marbuta man-nirien fil-foresti. Fl-2018 biss, 139 mappa satellitari għenu lill-UE u lill-awtoritajiet tal-Istati Membri biex jidentifikaw u jivvalutaw il-postijiet l-aktar affettwati, jivvalutaw il-firxa ġeografika tan-nirien u jevalwaw l-intensità u l-ambitu tal-ħsara. Miżuri ta' tħejjija u ta' monitoraġġ għall-istaġun tan-nirien fil-foresti tal-2019 Il-Kummissjoni Ewropea qed issaħħaħ il-kapaċitajiet ta' monitoraġġ u koordinazzjoni tagħha bi tħejjija għall-istaġun tan-nirien fil-foresti. Il-Mekkaniżmu tal-UE għall-Protezzjoni Ċivili Il-mekkaniżmu tal-UE għall-Protezzjoni Ċivili jsaħħaħ il-kooperazzjoni bejn l-Istati Parteċipanti fil-qasam tal-protezzjoni ċivili, bil-għan li jittejbu l-prevenzjoni, it-tħejjija u r-rispons għad-diżastri. Permezz tal-Mekkaniżmu, il-Kummissjoni Ewropea għandha rwol ewlieni fil-koordinazzjoni tar-rispons għad-diżastri fl-Ewropa u lil hinn minnha. Meta l-iskala ta' emerġenza tisboq il-kapaċitajiet ta' rispons ta' pajjiż, dan jista' jitlob assistenza permezz tal-Mekkaniżmu. Ladarba jiġi attivat, il-Mekkaniżmu jikkoordina l-għajnuna li tingħata mill-Istati Parteċipanti tiegħu. Billi jiġbor flimkien il-kapaċitajiet tal-protezzjoni ċivili, jippermetti li jkun hemm rispons kollettiv aktar b'saħħtu u aktar koerenti. Sal-lum qed jipparteċipaw l-Istati Membri kollha tal-UE flimkien mal-Iżlanda, in-Norveġja, is-Serbja, il-Maċedonja ta' Fuq, il-Montenegro u t-Turkija. Sa mill-bidu tiegħu fl-2001, il-Mekkaniżmu tal-UE għall-Protezzjoni Ċivili rrisponda għal aktar minn 300 talba għal assistenza fl-UE u barra minnha. rescEU: L-UE tistabbilixxi riżerva tat-tifi tan-nar għall-2019 F'Marzu 2019, l-UE saħħet il-ġestjoni tagħha tar-riskju tad-diżastri biex tipproteġi aħjar liċ-ċittadini mid-diżastri. Il-mekkaniżmu tal-UE għall-Protezzjoni Ċivili aġġornat stabbilixxa riżerva Ewropea ġdida ta' kapaċitajiet (ir-“riżerva rescEU”) li inizjalment tinkludi ajruplani u ħelikopters tat-tifi tan-nar. Permezz tar-rescEU, il-Kummissjoni ssaħħaħ il-kapaċità kollettiva tal-Unjoni biex tipprevjeni diżastri li jaffettwaw lis-soċjetajiet tagħna, u tħejji u tirrispondi għalihom. Sabiex jiġi żgurat li l-Ewropa tkun ippreparata għall-istaġun tan-nirien fil-foresti, il-leġiżlazzjoni l-ġdida tinkludi fażi ta' tranżizzjoni li matulha l-Istati Parteċipanti jistgħu jiksbu finanzjament jekk iqiegħdu l-mezzi ta' tifi tan-nar tagħhom għad-dispożizzjoni tal-UE. L-għan fit-tul huwa li jiżdiedu aktar kapaċitajiet u assi u li tinbena riżerva rescEU aktar b'saħħitha fil-futur. Għal iktar informazzjoni L-Għajnuna Umanitarja u l-Protezzjoni Ċivili tal-Kummissjoni Ewropea: Is-Sistema Ewropea tal-Informazzjoni dwar in-Nar fil-Foresti